

 Република Србија

 ГРАД НИШ

 Управа за омладину и спорт

 Број:1650-1/2016-19

 Датум:06.10.2016.г.

**СКУПШТИНА ГРАДА НИША**

Скупштини Града Ниша, дана 29.08.2016. године, одборник Одборничке групе „Доста је било“, Срђан Нонић, доставио је следеће

**Одборничко питање**

 „Молимо вас да нам доставите следећа документа везано за резултате рада комисије за поделу средстава за 2016.годину:

 1. Комплетан састав комисије и назив клубова-савеза, установа који их делегирају

 2. Комплетне резултате поделе средстава

 3. Критеријум и чланове Закона о спорту по коме је бодовано учешће програма

 4. Документ-објашњење-начин на који сте утврђивали чињенице на основу којих сте бодовали програме, начин на који сте вршили увид у досадашњи рад учесника у конкурсу и у веродостојност истих

 5. Начин на који сте вршили проверу исправности досадашњег пословања истих, завршни рачуни и остали финансијски извештаји, као и извештаји са активности до сада

 6. Записнике са свих заседања комисије и присутност чланова исте.

 7. Јесу ли чланови комисије кривично гоњени и осуђивани?

 8. Јесте ли утврђивали на било који начин колико чланова имају клубови који добијају средства и како сте вршили увид у њихов рад, одржавање тренинга, редовне активности и сл.?“

Од Управе за омладину и спорт, која обавља стручне и административно-техничке послове за потребе Комисије, у складу са чланом 12. став 7. Одлуке о остваривању потреба и интереса грађана у области спорта у Граду Нишу, обавештени смо да је у идентичном тексту питање упућено и Управи. Како се питања односе на рад Комисије, а не Управе, Комисија за оцену програма у области спорта којима се остварују потребе и интереси грађана у области спорта у Градудаје следећи:

**О д г о в о р**

 **1.** Одлуком о остваривању потреба и интереса грађана у области спорта у Граду Нишу („Службени лист Града Ниша“, број 83/2012 и 67/2013), чланом 12. став 1. прописано је: „За оцену годишњих и посебних програма у другој и трећој фази, Градоначелник образује Комисију за оцену програма у области спорта којима се остварују потребе и интереси грађана у области спорта у Граду (у даљем тексту: Комисија), чије чланове именује из реда територијалног спортског савеза, истакнутих спортских стручњака или лица која су се истакла радом у области спорта.“

 Из цитираног члана проистиче да је избор чланова Комисије у искључивој ингиренцији Градоначелника Града Ниша (у дањем тексту: Градоначелник) и да поступак избора не предвиђа делегирање чланова од стране било ког субјекта.

 На основу овог овлашћења Градоначелник је донео Решење о образовању Комисије за оцену програма у области спорта којима се остварују потребе и интереси грађана у области спорта у Граду, број 4412/2012-01 од 24 12.2012. године („Службени лист Града Ниша“, број 112/2012) и Решење о измени Решења о образовању Комисије за оцену програма у области спорта којима се остварују потребе и интереси грађана у области спорта у Граду, број 1203/2015-01 од 02.04.2015.године („Службени лист Града Ниша“, број 25/2015), које Вам у прилогу одговора достављамо.

 **2.** „Подела средстава“, односно одлучивање о суфинансирању или несуфинансирању програма спортских организација је у надлежности Градоначелника Града Ниша, на предлог Градског већа Града Ниша, у складу са чланом 23. поменуте одлуке. Надлежност Комисије је прописана чланом 11,19. и 22. Одлуке. Наиме, Комисија врши оцену програма на основу ближих и посебних критеријума прописаних Одлуком и Правилником о поступку одобравања програма којима се остварују потребе и интереси грађана у области спорта у Граду Нишу. По извршеној оцени Комисија утврђује предлог програма који се одобравају или не одобравају и доставља га Градском већу Града Ниша на усвајање.

Тако је Градоначелник за 2016. годину донео 269 решења о одобравању, односно неодобравању годишњих програма и једно решење о одобравању, односно неодобравању посебних програма (укупно за 19 програма). Због великог броја решења, у прилогу одговора достављамо Вам копију Закључка Градског већа Града Ниша , број 176-25/2016-03 од 11.02.2016. године и Закључка о измени Закључка број 239-25/2016-03 од 25.02.2016. године којим је предложило Градоначелнику одобравање, односно неодобравање годишњих програма, као и Решење Градоначелника о одобравању, односно неодобравању посебних програма, број 858/2016-01 од 18.03.2016. године.

Поред горе наведеног, на основу овлашћења из члана 23. став 5. Одлуке, Градоначелник, на предлог Градског већа, решењем одређује и спортске организације од изузетног значаја за унапређивање и развој спорта на територији Града и утврђује износ стимулативних средстава за суфинансирање њихових програма. Тако је Градоначелник за 2016. годину донео Решење, 382/2016-01 od17.02.2016. године, о додели „стимулативних“ средстава за период 01.01.- 30.06.2016. године, а за период 01.07.-31.12.2016. године донео је Решење, број 1926/2016-01 од 27.06.2016. године. И ова решења доставњамо вам у прилогу одговора.

 .

 **3.** Критеријуми за бодовање програма нису прописани Законом о спорту, већ подзаконским актима, односно правилницима које доноси Министарство омладине и спорта на основу Закона, и то за програме од општег интереса. Град Ниш је своју законску обавезу извршио доношењем поменуте Одлуке и Правилника о поступку одобравања програма којима се остварују потребе и интереси грађана у области спорта у Граду Нишу. Ближи и посебни критеријуми за оцену програма прописани су чланом 15. и 16. Одлуке, а детаљно разрађени готово свим члановима Правилника.

 **4.** Оцењивање програма спортских организација Комисија врши у две фазе, у складу са чланом 11. Одлуке. Прво се програми вреднују по Табели вредновања, која је саставни део Правилника (и републичког такође). Само програми који су вредновани са више од 60 бодова по Табели вредновања оцењују се у наредној фази по ближим и посебним критеријумима утврђеним Правилником. Бодовање се врши на основу података које достављају спортске организације уписом у апликациони формулар, а које су од значаја за оцењивање, нпр. статус спорта на националном и међународном плану, традиција спортске организације, ранг у коме се такмичи, које је резултате постигла, број такмичарских екипа у редовном систему такмичења, број ангажованих тренера и др. Саставни део апликационог формулара је и изјава којом, под кривичном и материјалном одговорношћу, лице овлашћено за заступање спортске организације потврђује да су истинити и веродостојни сви наведени подаци релевантни за оцењивање. Осим тога Комисија вреднује само програме који су потпуни, односно уз које су доставњена сва портребна акта којима се од надлежних органа, организација и других субјеката потврђу подаци меродавни за оцењивање. У те бројне обавезне прилоге спада и копија решења о регистрацији организације, копија годишњег извештаја и завршног рачуна за претходну годину и финансијског плана за текућу годину, изјава да не постоје препреке из члана 119. ст. 6. и 133. ст. 5. Закона о спорту, потврда њиховог националног гранског савеза, оверена и потписана од стране лица овлашћеног за заступање савеза којом се потврђује наведени ранг такмичења, остварени резултат, број селекција и сл. Потврдом банке или изводом са званичног сајта Народне банке Србије спортске организације потврђују да им рачун није у блокади. Приложеним лиценцама доказују стручност тренера ангажованих на реализацији програма. Из горе наведеног Комисија нема разлога нити права да сумња у веродостојност званичних аката.

 **5.** Одговор на ово питање је већ дат кроз предходне тачке, али понављамо да су спортске организације дужне да:

- пре свега у аплликационом формулару, наведу податке о свом дотадашњем финансијском пословању;

- потпишу изјаву, која је саставни део аплликационог формуларуа, и то под кривичном и материјалном одговорношћу, да су наведени подаци истинити и веродостојни;

- приложе копију годишњег извештаја и завршног рачуна за претходну годину и финансијског плана за текућу годину, односно биланс стања и биланс успеха, као обавезан документ;

- приложе посебну изјаву, да не постоје препреке из члана 119. ст. 6. и 133. ст. 4. Закона о спорту који се односе управо на пословање спортске организације, и на крају

- приложе потврду банке или извод са званичног сајта Народне банке Србије којим потврђују да им рачун није у блокади.

 Надлежност Комисије прописана је већ наведеним члановима Одлуке, и ту не спада праћење реализације програма, већ је то у надлежности Управе и Спортског савеза Ниша.

 **6.** У прилогу одговора на одборничко питање прослеђујемо Вам записнике са седница Комисије. (Због обимности материјала достављамо Вам их само у електронском облику.)

 **7.** Именовање чланова Комисије је, као што је у одговору под редним бројем 1. речено, у надлежности Градоначелника, па и утврђивање чињеница о томе да ли су исти осуђивани или се против њих води кривични поступак. Комисији ти подаци нису познати.

 **8**. О подацима о броју чланова клуба који аплицирају за средства из буџета Града, Комисија је упозната преко апликационог формулара, јер је спортска организација у обавези да попуни и ту рубрику и да потврди изјавом под кривичном и материјалном одговорношћу да су наведени подаци истинити и веродостојни.

 У надлежности Комисије није присуствовање тренинзима и другим редовним активностима.

 Председник Комисије

 Проф. др Милован Братић